34-årige Mads Davidsen bliver direktør i Shanghai SIPG FC, der for nylig slog den asiatiske transferrekord på 400 mio. kr. med købet af Hulk.

Den danske træner Mads Davidsen tager endnu et skridt op ad karrierestigen og har i en alder af kun 34 år landet et gigantisk job i fodboldverdenen.

BT kan afsløre, at han får titel af teknisk direktør i den kinesiske storklub Shanghai SIPG FC. En klub, der for bare et halvt år siden satte asiatisk transferrekord, da man hentede den brasilianske kult-spiller Hulk for over 400 millioner kroner.

Mads Davidsen, der har en fortid som U19-træner i Brøndby og har den højeste træneruddannelse i Europa, UEFA Pro License, har indtil nu været assistenttræner og U23-cheftræner i samme klub under ledelse af den tidligere Premier League-manager og engelske landstræner Sven-Göran Eriksson. Men efter en tredjeplads i den afsluttede sæson i Kina blev svenskeren fyret og erstattet af den tidligere Chelsea- og Tottenham-manager André Villas-Boas i hans sted. Portugiseren har sin egen stab med til Kina, og der har derfor været tvivl om, hvordan Mads Davidsens fremtid ville se ud i klubben.

Bare ikke længere. Mads Davidsen bliver forfremmet til en plads som den tredjeøverste leder, lige under ejeren og sportsdirektøren.

»Jeg har været rigtig glad for at være assistenttræner under Sven og have mit eget U23-hold, men det her er et kæmpestort job for mig, og jeg glæder mig til at få det store ansvar, der følger med. Vi har bygget The SIPG Way, der handler om, hvordan vi skal træne og spille, hvor meget vi skal træne fysisk, til rekruttering og så videre. Det er min personlige filosofi, klubben følger. Den havde ingen strategi, før jeg kom. Jeg er 34 år og får lov at nærmest at bygge en kæmpestor klub. Hvornår skulle jeg ellers få lov til det?,« spørger Mads Davidsen retorisk og tilføjer om det, der udefra kunne ligne et kursskifte:

»Min rolle bliver ikke en kontorrolle. Samtlige af vores ungdomshold har alle kinesiske trænere, og de er endnu ikke udviklede nok, så jeg kommer til at være på træningsbanen hver eneste dag og se alle holdene, stå for træningspas og sparre med trænerne – heriblandt Villas-Boas. Nu kommer jeg bare til at have en anden rolle til kampene. For at give et lavpraktisk eksempel, går jeg fra groft sagt at sætte papirer op med dødbolde til nu at kunne trække mig lidt tilbage og få overblikket.«

Dermed lægger han cheftrænerdrømmen på hylden – for en stund – og skal i stedet være styremanden for filosofien og udviklingen i en klub med et gigantisk budget.

»Jeg tror, det er sindssygt sundt, også for min egen trænerudvikling, at jeg lige trækker stikket og får et overblik over, hvad det egentlig er, jeg har lavet som træner i denne klub de sidste to år. Og så glæder jeg mig bare til at samarbejde med en toptræner som André Villas-Boas, der har erfaring fra allerøverste hylde. Det kommer helt sikkert til at gavne mig i fremtiden, for jeg ser stadig mig selv som en potentiel cheftræner.«

Mads Davidsen har skrevet under på en to år lang kontrakt som teknisk direktør i Shanghai SIPG FC.